PATVIRTINTA

 Šiaulių r. Kuršėnų meno mokyklos

 direktoriaus 2023 m. vasario 10 d.

 įsakymu Nr. V-13(1.3)

**ŠIAULIŲ R. KURŠĖNŲ MENO MOKYKLOS DARBO TARYBOS NARIŲ RINKIMŲ**

**TVARKOS APRAŠAS**

**I. BENDROSIOS NUOSTATOS**

 1. Šiaulių r. Kuršėnų meno mokyklos (toliau – Mokykla) darbo tarybos narių rinkimų tvarkos aprašas (toliau – Aprašas) reglamentuoja Mokyklos darbo tarybos (toliau – Darbo taryba) rinkimų komisijos (toliau – Rinkimų komisija) sudarymo ir darbo tarybos rinkimų tvarką ir procesus.

 2. Aprašas parengtas vadovaujantis Lietuvos Respublikos darbo kodekso 169, 170 ir 171 straipsniais.

 3. Darbo taryba sudaroma 3 metų kadencijai, kuri pradedama skaičiuoti nuo darbo tarybos įgaliojimų pradžios.

 4. Darbo tarybos nariais gali būti renkami visi Mokyklos darbuotojai, kurių darbo santykiai su Mokykla trunka ilgiau kaip 6 mėnesius.

 5. Mokyklos direktorius ir pagal įstatymus, įgaliojimus ar steigimo dokumentus jam atstovaujantys asmenys negali būti Darbo tarybos nariais.

 6. Darbo taryba renkama remiantis visuotine ir lygia rinkimų teise.

 7. Darbo tarybos rinkimuose gali dalyvauti ir balso teisę turi visi bent 3 nepertraukiamų mėnesių darbo santykius su Mokykla turintys Mokyklos darbuotojai, išskyrus šio Aprašo 5 dalyje nurodytus asmenis.

**II. DARBO TARYBOS RINKIMŲ KOMISIJA**

 8. Mokyklos direktorius įsakymu patvirtina Rinkimų komisijos sudėtį, į kurią įeina ne mažiau negu 3 nariai ir ne daugiau negu 7 nariai.

 9. Mokyklos administracijos darbuotojai (tiesiogiai pavaldūs direktoriui) gali sudaryti ne daugiau kaip trečdalį Rinkimų komisijos narių.

 10. Rinkimų komisija susirenka į pirmąjį posėdį ir pradeda Darbo tarybos rinkimų organizavimą ne vėliau kaip per 7 dienas nuo jos sudarymo dienos.

 11. Pirmajame posėdyje Rinkimų komisija iš savo narių išsirenka bendru sutarimu pirmininką ir:

 11.1. nustato Darbo tarybos rinkimų datą. Ji negali būti vėlesnė kaip 2 mėnesiai nuo Rinkimų komisijos sudarymo dienos;

 11.2. skelbia kandidatų į Darbo tarybos narius registravimą ir nustato datą, iki kurios gali būti keliami kandidatai, registruoja kandidatus ir sudaro galutinį kandidatų sąrašą;

 11.3. organizuoja balsavimo biuletenių rengimą ir spausdinimą. Balsavimo biuleteniuose kandidatų į darbo tarybos narius pavardės surašomos abėcėlės tvarka. Balsavimo biuletenyje turi būti nurodytas balsavimo pavyzdys ir renkamos darbo tarybos narių skaičius. Balsavimo biuletenių

skaičius turi atitikti darbuotojų, turinčių balso teisę, skaičių. Kiekvienas balsavimo biuletenis turi

būti pasirašytas Rinkimų komisijos pirmininko;

 11.4. remdamasi iš Mokyklos direktoriaus gautais duomenimis, sudaro darbuotojų, turinčių teisę dalyvauti darbo tarybos rinkimuose, sąrašą;

 11.5. organizuoja ir vykdo Darbo tarybos rinkimus;

 11.6. suskaičiuoja rinkimų rezultatus ir paskelbia juos ne vėliau kaip per 3 dienas nuo rinkimų dienos;

 11.7. atlieka kitas funkcijas, būtinas Darbo tarybos rinkimams organizuoti ir vykdyti.

 12. Rinkimų komisijos įgaliojimai pasibaigia Darbo tarybai susirinkus į pirmąjį posėdį.

**III. DARBO TARYBOS RINKIMŲ ORGANIZAVIMAS**

**Kandidatų į Darbo tarybos narius siūlymo ir registravimo tvarka**

 13. Kandidatus į Darbo tarybos narius gali siūlyti rinkimų teisę turintys darbuotojai.

 14. Kandidatais gali būti Mokyklos darbuotojai, atitinkantys šio Aprašo 4 dalies sąlygas, išskyrus Rinkimų komisijos narius ir šio Aprašo 5 dalyje nurodytus asmenis.

 15. Kiekvienas darbuotojas gali pasiūlyti po 1 kandidatą raštu kreipdamasis į Rinkimų komisiją ir pateikdamas rašytinį siūlomo kandidato sutikimą būti renkamam į Darbo tarybą.

 16. Kandidatų sąrašas sudaromas ne vėliau kaip 14 dienų iki Darbo tarybos rinkimų dienos.

 17. Jeigu pasiūlytų kandidatų skaičius yra lygus renkamos Darbo tarybos narių skaičiui arba mažesnis už šį skaičių, Rinkimų komisija nustato papildomą laiką, per kurį galima siūlyti

papildomus kandidatus. Šiuo atveju kandidatus pakartotinai gali siūlyti ir tie darbuotojai, kurie jau

yra pasiūlę savo kandidatus.

 18. Jeigu per papildomą laiką nepasiūloma pakankamai kandidatų į Darbo tarybos narius, Rinkimų komisija surašo ir viešai paskelbia protokolą, kad Darbo tarybos rinkimai laikomi neįvykusiais.

**Darbo tarybos narių rinkimų procesas**

 19. Į Darbo tarybą renkami 3(trys) nariai iš sudaryto kandidatų sąrašo. Nariai renkami slapto balsavimo būdu tiesioginiuose rinkimuose.

 20. Elektroninį balsavimą renkant Darbo tarybą bendru Rinkimų komisijos ir Mokyklos direktoriaus sutarimu galima vykdyti tuo atveju, kai galima užtikrinti balsavimo slaptumą ir

darbuotojų valios išraiškos teisingumą.

 21. Darbo tarybos rinkimai vyksta darbo metu.

 22. Darbo tarybos rinkimų materialinį techninį aprūpinimą suteikia Mokyklos direktorius.

 23. Mokyklos direktorius sudaro sąlygas darbuotojams dalyvauti rinkimuose ir už šį laiką jiems yra mokamas jų vidutinis darbo užmokestis.

 24. Balsavimo biuletenis išduodamas pasirašytinai. Rinkimuose dalyvaujantys darbuotojai turi po tiek balsų, koks yra renkamos Darbo tarybos narių skaičius. Už kiekvieną balsavimo biuletenyje nurodytą kandidatą galima atiduoti tik po vieną balsą, pažymint tai balsavimo biuletenyje.

 25. Pasibaigus Rinkimų komisijos nustatytam rinkimų laikui, Rinkimų komisija suskaičiuoja balsus ir surašo Darbo tarybos rinkimų protokolą.

 26. Darbo tarybos rinkimų protokole privalo būti nurodyta:

 26.1. Darbo tarybos rinkimų vieta ir laikas;

 26.2. Darbo tarybos rinkimų komisijos sudėtis;

 26.3. kandidatų į Darbo tarybos narius sąrašas ir renkamos Darbo tarybos narių skaičius;

 26.4. darbuotojų, turinčių teisę dalyvauti Darbo tarybos rinkimuose, skaičius;

 26.5. Darbo tarybos rinkimuose dalyvavusių darbuotojų skaičius, išduotų ir nepanaudotų balsavimo biuletenių skaičius;

 26.6. atskirai galiojančių ir negaliojančių (biuleteniai, kuriuose pažymėta daugiau kandidatų, negu nustatytas renkamos Darbo tarybos narių skaičius, arba kuriuose neįmanoma nustatyti rinkėjo valios) balsavimo biuletenių skaičius;

 26.7. kiekvieno kandidato surinktų balsų skaičius (pateikiamas visas kandidatų sąrašas, išdėstytas pagal rinkimuose gautą balsų skaičių mažėjančia tvarka);

 26.8. kandidatų, išrinktų į Darbo tarybą, sąrašas;

 26.9. kandidatų, rinkimuose gavusių bent vieną balsą, bet neišrinktų į Darbo tarybą, sąrašas (pagal jų surinktų balsų skaičių mažėjančia tvarka), pagal kurį sudaromas atsarginių Darbo tarybos narių sąrašas.

 27. Darbo tarybos rinkimų protokolą pasirašo Rinkimų komisijos nariai.

**IV. DARBO TARYBOS RINKIMŲ REZULTATAI**

 28. Ne vėliau kaip per 3 dienas nuo rinkimų rezultatų nustatymo dienos Rinkimų komisija Darbo tarybos rinkimų rezultatus paskelbia viešai Mokyklos tinklalapyje, o protokolo kopiją įteikia Mokyklos direktoriui.

 29. Darbo tarybos rinkimai laikomi įvykusiais, jeigu juose dalyvavo daugiau kaip pusė rinkimų teisę turinčių darbuotojų.

 30. Jeigu dėl nepakankamo darbuotojų dalyvavimo Darbo tarybos rinkimuose šie rinkimai paskelbiami neįvykusiais, per artimiausias 7 dienas yra rengiami pakartotiniai rinkimai. Jie laikomi įvykusiais, jeigu juose dalyvavo vienas ketvirtadalis balsavimo teisę turinčių Mokyklos darbuotojų.

 31. Išrinktais Darbo tarybos nariais laikomi tie kandidatai, kurie gavo daugumą balsų.

 32. Jeigu keli kandidatai gauna vienodą skaičių balsų, išrinktu laikomas tas kandidatas, kurio darbo stažas Mokykloje yra didesnis.

 33. Asmenys, esantys atsarginių Darbo tarybos narių sąraše, kuris yra sudaromas šio Aprašo 26.9 punkte numatyta tvarka, eilės tvarka gali tapti Darbo tarybos nariais tuo atveju, kai atsiranda laisva Darbo tarybos nario vieta.

 34. Darbuotojas (darbuotojai), Mokyklos direktorius arba jo atstovas per 5 dienas nuo rinkimų rezultatų paskelbimo dienos gali raštu kreiptis į Rinkimų komisiją prašydami ištaisyti, jų manymu, per rinkimus padarytus šio Aprašo pažeidimus. Rinkimų komisija šį prašymą turi išnagrinėti ir viešai paskelbti per 3 dienas. Rinkimų komisijos sprendimas gali būti skundžiamas teismui per 5 dienas nuo jo viešo paskelbimo. Teismas gali priimti sprendimą uždrausti sušaukti išrinktą Darbo tarybą, iki išnagrinės pateiktą skundą. Teismas, nustatęs, kad buvo šiurkščiai pažeistos šio Aprašo nuostatos ar suklastoti rinkimų dokumentai ir tai turėjo įtakos nustatant esminius rinkimų rezultatus, Darbo tarybos rinkimų rezultatus panaikina. Pakartotiniai rinkimai laikantis šio Aprašo nustatytos tvarkos ir sąlygų turi būti surengti ne vėliau kaip po 1 mėnesio nuo teismo sprendimo įsiteisėjimo dienos.

**V. BAIGIAMOSIOS NUOSTATOS**

 35. Visi dokumentai, susiję su Rinkimų komisijos sudarymu, rinkimų organizavimu ir vykdymu, taip pat balsavimo biuleteniai yra perduodami Darbo tarybai pirmajame jos posėdyje. Darbo taryba užtikrina jų saugojimą iki naujos darbo tarybos sudarymo.

 36. Nauji Darbo tarybos rinkimai rengiami ne anksčiau kaip po 6 mėnesių nuo Rinkimų komisijos sprendimo Darbo tarybos rinkimus laikyti neįvykusiais priėmimo.

 37. Mokyklos direktorius organizuoja tik pirmuosius darbo tarybos rinkimus, o vėlesnius organizuoja pati darbo taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_